የአዲስ አበባ ቄራዎች ድርጅት      ● የኮሮና ቫይረስን የመከላከልና የመቆጣጠር ሥራ መሥራቱን       ● ሕገወጥ የእንስሳት ዕርድን ለመከላከል ዝግጅት መደረጉ ተገለፀ
አዲስ አበባ:- ጤናማነቱ የተረጋገጠ የእንስሳት ዕርድ አገልግሎት በመስጠት የኮቪድ 19 (ኮሮና ቫይረስን) ለመከላከልና ለመቆጣጠር የሚያስችል ቅድመ ዝግጅት ማድረጉን የአዲስ አበባ ቄራዎች ድርጅት ገለፀ። ሕገወጥ የእንስሳት ዕርድን የመከላከል ሥራን ሕብረተሰቡ እንዲያግዝ የአርሶ አደርና የከተማ ግብርና ኮሚሽን ጥሪ አቀረበ። የአዲስ አበባ ቄራዎች ድርጅት ዋና ሥራ አስኪያጅ አቶ ሰይድ እንድሪስ ትናንት በሰጡት መግለጫ የኮቪድ 19 (ኮሮና ቫይረስን) ለመከላከልና ለመቆጣጠር፤ ወደድርጅቱ የሚገቡ ተሽከርካሪዎች ፀረ ተባይ መድሃኒት ረግጠው እንዲገቡና ለእርድ የሚገቡ እንስሳቶችም በፀረ ተባይ መድሃኒት ታጥበው የሚገቡበት ሂደት ተግባራዊ መደረጉን ተናግረዋል። 
ሥራ አስኪያጁ ድርጅቱ ሙሉ የእርድ ክፍሎቹን በሴራሚክ በመተካት ለጽዳት ምቹና ቀላል ማድረጉን ጠቁመው፤ በየማረጃ ክፍሎቹ የእጅ መታጠቢያ መዘጋጀታቸውን በየአንዳንዱ የእንስሳት እርድ ላይ ቢላዋዎች እንዲፀዱ የሚደረግበት አሠራርም መዘርጋቱንም ተናግረዋል። 
አካላዊ ጥግግትን በመቀነስ ሠራተኞች ተራርቀው እንዲሰሩ ለማድረግም ተጨማሪ የእርድ ክፍል ግንባታ መከናወኑን ጠቅሰው፤ በድርጅቱ በርካታ ሠራተኞች የሚሳተፉ ከመሆኑ ጋር ተያይዞም በፈረቃ ገብተው በመሥራት ማህበራዊ ጥግግትን ለመቀነስ የሚያስችለውን አሰራር መተግበሩንና ሙሉ ጊቢው በየጊዜው እንደሚፀዳም ሥራ አስኪያጁ አስረድተዋል። 
ሥራ አስኪያጁ በተለይም የበዓል ወቅትን መሰረት በማድረግ መደበኛ ያልሆነ እርድ እንደሚከናወን አስታውሰው፤ በአሁኑ ወቅት ከኮሮና ወረርሽኝ ፍጥነት አኳያ መደበኛ ያልሆነና ሕገ ወጥ እርድ ማከናወን አስጊ መሆኑን፤ ትላልቅም ሆኑ ትናንሽ እንስሳትን ለሚያቀርቡ የከተማው ነዋሪዎች እንስሳት አርዶና በልቶ የሚያስረክብበት ሂደት መኖሩንም ገልፀዋል። 
ሥጋ መግዛት ለሚፈልጉ የህብረተሰብ ክፍሎች የማህበራዊ ጥግግትን ለመቀነስ አራት የመሸጫ ሱቆች በተጨማሪነት ማዘጋጀቱንም ተናግረዋል። የሥጋ ሽያጩ ለውጭ አካላት ቢሰጥም ዋጋውና የአገልግሎት አሰጣጡ ላይ ድርጅቱ ቁጥጥር እንደሚያደርግ ተናግረዋል። 
ሥራ አስኪያጁ ድርጅቱ በሚገኝባቸው ወረዳዎችና አጎራባቾች በዋናነት አቃቂ፣ ቂርቆስና ንፋስ ስልክ ክፍለ ከተሞች 400 ለሚሆኑ በዝቅተኛ የኑሮ ደረጃ ለሚገኙ የህብረተሰብ ክፍሎች የዘይትና የዱቄት ድጋፍ መደረጉን አስረድተዋል። 
የአርሶ አደርና የከተማ ግብርና ምክትል ኮሚሽነር አቶ አሰግደው ኃይለጊዮርጊስ፤ በከተማው በሚገኙ ሦስት ቄራዎች የሚደረጉ እርዶች ቅድመና ድህረ ምርመራ መካሄዳቸውን የማረጋገጥ ሥራ እንደሚሰራ ጠቁመው። በ48 የእንስሳት ሐኪሞች በመታገዝ ጤንነታቸው የተረጋገጠ ሲሆን ብቻ የእንስሳቶች እርድ እንደሚከናወን ተናግረዋል።
ለሕብረተሰቡ የሚከፋፈለው ሥጋ ጥራቱ የተረጋገጠ መሆኑን በማስታወስ፤ ከእዚህ ቀደም ከሚደረገው በተሻለ መንገድ ሥራው እንደሚተገበር ጠቁመዋል። በከተማ ውስጥ በሚገኙ ከሰባት ሺ በላይ ሉኳንዳ ቤቶች ጤንነቱ የተረጋገጠ ሥጋ ስለማቅረባቸው፤ ትላልቅ ሆቴሎች፣ ባርና ሬስቶራንትና አነስተኛ ምግብ ቤቶች የሚጠቀሙት ሥጋ ጥራቱን የማረጋገጥ ሥራ እንደሚተገበርም ተናግረዋል። 
ቄራዎቹ ለከተማው በሚመጥን መንገድ ዝግጁ ናቸው ያሉት ምክትል ኮሚሽነሩ፤ የሚያከናውኑት እርድ ከአቅም በታች መሆኑን፤ ይህም ሕገ ወጥ እርድ መኖሩን እንደሚያመለክት ጠቁመው፤ በተለይም በጎችና ፍየሎች ከ70 እስከ 80 በመቶ በሕገ ወጥ መንገድ እርድ እንደሚከናወን ጥናት እንደሚያሳይ-፤ ተጠቃሚ ሆቴሎችና ሬስቶራንቶች፣ እንዲሁም ትንንሽ ምግብ ቤቶች በሕገ ወጥ መንገድ የታረደ ሥጋ እንዳይጠቀሙ ሕዝቡን ባሳተፈ መንገድ የመቆጣጠር ሥራ እንደሚሰራ አስረድተዋል። 
ምክትል ኮሚሽነሩ፤ ሕብረተሰቡ በተለይም ያልበሰለና ንጽህናው ያልተጠበቀ ምግብ መመገብ የኮሮና ወረርሽኝ እንዲስፋፋ ዕድል የሚሰጥ ስለሆነ እንዳይጠቀሙ መክረው፤ ከቄራዎች ድርጅት፣ ከደንብ ማስከበርና ከሚመለከታቸው አካላት ጋር በመቀናጀት በየአካባቢው የሚከናወኑ ሕገ ወጥ የእንስሳት እርድ የሚከናወንባቸውን ቦታዎች በዝርዝር የመለየት ሥራ መሰራቱንና የቁጥጥር ሥራም ለመሥራት መዘጋጀቱን፤ በሕገ ወጥ መንገድ የእንስሳት እርድ የሚያከናውኑና ምርቱን የሚቀበሉ የንግድ ተቋማት ከድርጊታቸው እንዲቆጠቡም አሳስበዋል። 
የአዲስ አበባ ሉኳንዳ ነጋዴዎች ማህበር ሥራ አስኪያጅ አቶ አየለ ሳህሌ በበኩላቸው፤ ሸማቹ ህብረተሰብ ዓለም አቀፍ ወረርሽኝን ለመከላከልና ጤንነቱን ለመጠበቅ ትብብር እንዲያደርግ መክረው፤ የስጋ ምርቱን ለመጠቀም በአዋጅ የተቀመጠ፤ ከመንግሥትም የተወሰነ ክልከላ እንደሌለ በመጠቆም፤ ጤናማና ንጽህንው የጠበቀ በአዲስ አበባ ቄራዎች ድርጅት የሚቀርበውን ምርት ሊጠቀም ይገባዋል ብለዋል። 
ወደሉኳንዳ ቤት ለሚገበያዩ ደንበኞች አስፈላጊ የንጽህና ግብአቶችን በአባሎቻቸው አማካኝነት እንዲቀርብ መደረጉን አቶ አየለ ጠቅሰው፤ ደንበኞች ወደሉካንዳ ቤት ሲቀርቡ ተገቢውን ርቀት ጠብቀው እንዲገበያዩ ለማድረግ ከአባላቶች ጋር መነጋገራቸውንም ተናግረዋል።
በቁም እንስሳት ግብይት በዋጋ ስምምነት ጊዜ ባህላዊ የእጅ መሳሳምና የአካል ቅርርብ በአስቸኳይ ጊዜ አዋጁም በመከልከሉ አስቸጋሪው በሽታ እስኪወገድ ድረስ እንዳይከናወን ከአባሎቻቸው ጋር መግባባታቸውን ተናግረዋል። 
በሉኳንዳ ቤቶች የስጋ ሽያጭ አገልግሎት ሠራተኛ ከገንዘብ ንክኪ ነፃ በማድረግ ክፍያ በካሸሪዎች አማካኝነት ብቻ እንዲፈፀም የሚደረግበት አሠራር አባሎቻቸው ባግባቡ እንዲተገብሩ አሳስበዋል። ሉኳንዳ ቤቶች ጥንቃቄ የተሞላው አገልግሎት እንዲሰጡም መልዕክት አስተላልፈዋል።አዲስ ዘመን ሚያዝያ 7/2012 ዘላለም ግዛው